SKRIFTLIG FORESPØRGSEL E-2967/00

af Mariotto Segni (UEN) til Kommissionen

(20. september 2000)

Om: Forordning (EØF) nr. 2408/92 og 3577/92

Kan Kommissionen, under henvisning til Rådets forordning (EØF) nr. 2408/92(1) af 23. juli 1992 om EF-luftfartsselskabers adgang til luftruter inden for Fællesskabet og forordning (EØF) nr. 3577/92(2) af 7. december 1992 om anvendelse af princippet om fri udveksling af tjenesteydelser inden for søtransport

i medlemsstaterne (cabotagesejlads), at formålet med de to forordninger er at bidrage til etableringen af et område uden indre grænser, hvor der sikres fri bevægelighed for varer og personer samt tjenesteydelser og kapital,

at Maastricht- og Amsterdam-traktaterne er trådt i kraft siden vedtagelsen af disse forordninger, og at Unionens målsætning i henhold til disse er at gennemføre det indre marked, men også at styrke den økonomiske og sociale samhørighed i EU,

at det i ovennævnte henseende må præciseres, at Unionen og medlemsstaterne ved gennemførelsen af det indre marked i henhold til nævnte traktater skal tilstræbe økonomisk og social samhørighed,

at Unionen i forbindelse med forfølgelsen af målsætningen om økonomisk og social samhørighed i henhold til Amsterdam-traktatens artikel 158 skal stræbe efter at formindske forskellene mellem de forskellige områders udviklingsniveauer og forbedre situationen for de mindst begunstigede områder eller øer,

at hverken forordning (EØF) nr. 3577/92 eller 2408/92 tager hensyn til de strukturelle ulemper, som øerne erkendes at lide under, og som lægger hindringer i vejen for forfølgelsen af målsætningen om økonomisk og social samhørighed,

det i fællesskabsretten fastlagte og af Domstolen fastslåede princip om, at den afledte rets bestemmelser som indeholdt i forordningerne skal være i overensstemmelse med traktaternes bestemmelser, oplyse, hvilke konkrete initiativer der i øjeblikket overvejes med henblik på en snarlig revision af de to forordninger, som i forbindelse med fastlæggelsen af en definition af forpligtelse til offentlig tjeneste inden for luft- og søtransport i strid med traktaterne undlader at imødegå øregionernes specifikke socioøkonomiske problemer?

(1) EFT L 240 af 24.8.1992, s. 8.

(2) EFT L 364 af 12.12.1992, s. 7.

Svar afgivet på Kommissionens vegne af Loyola de Palacio

(31. oktober 2000)

Ligesom det ærede parlamentsmedlem har Kommissionen for øje at sikre den økonomiske og sociale samhørighed i Europa, og den erkender betydningen af, at der findes en passende måde at imødegå de særlige problemer, der gør sig gældende i øregionerne.

Den mener dog ikke desto mindre, at disse problemer kan løses effektivt, uden at det skulle være nødvendigt at foretage en revision af Rådets forordning (EØF) nr. 2408/92 af 23. juli 1992 om EF-luftfartsselskabers adgang til luftruter inden for Fællesskabet(1), og Rådets forordning (EØF) nr. 3577/92 af 7. december 1992 om anvendelse af princippet om fri udveksling af tjenesteydelser inden for søtransport i medlemsstaterne (cabotagesejlads)(2).

Kommissionen finder ikke, at disse to forordninger er til hinder for den økonomiske og sociale samhørighed.

Den vil snarere påpege, at søtransportforordningen (EØF) nr. 3577/92 netop tager højde for øernes særlige karakter, da der jo er fastsat mulighed for undtagelse fra princippet om fri udveksling af tjenesteydelser til fordel for øer. Ifølge forordningen kan medlemsstaterne nemlig pålægge rederier, der besejler øer i deres område, forpligtelse til offentlig tjeneste for at sikre tilstrækkelig faste trafikforbindelser til, fra og mellem øer.

Det samme gælder for lufttransport. Efter bestemmelserne i artikel 4 i forordning (EØF) nr. 2408/92 kan medlemsstaterne pålægge luftfartsselskaber forpligtelse til offentlig tjeneste, for så vidt angår ruteflyvning til en lufthavn i et yderområde eller et udviklingsområde på dens område eller på en rute med ringe trafik til en regional lufthavn på dens område. En ø må betragtes som indbegrebet af et yderområde i henhold til disse bestemmelser, og flere medlemsstater har gjort omfattende brug af artikel 4. Derudover har flere medlemsstater uden for eller som et komplement til forordning (EØF) nr. 2408/92 ydet støtte af social karakter som tilladt i medfør af EF-traktatens artikel 87, stk. 2, litra a), for at lette beflyvningen af øregioner inden for Fællesskabet.

(1) EFT L 240 af 24.8.1992.

(2) EFT L 364 af 12.12.1992.